google/wiki40b huggingface dataset:
Δουκάτο της Βερόνα

Το Δουκάτο της Βερόνα υπήρξε ένα από τα δουκάτα που ιδρύθηκαν από τους Λογγοβάρδους στην Ιταλία. Η Βερόνα ήταν μία από τις πρώτες πόλεις που έπεσαν, το φθινόπωρο του 568, υπό τον έλεγχο των Λογγοβάρδων υπό την ηγεσία του Αλβοΐνου, ο οποίος και την κατέστησε ως επιχειρησιακό του κέντρο. Ακριβώς στην Βερόνα, ήταν που ο Αλβοΐνος δολοφονήθηκε, το 572, κατόπιν συνωμοσίας της συζύγου του, Ροζαμούνδας. Η ίδρυση του Δουκάτου χρονολογείται, κατά πάσα πιθανότητα, προς αυτή την χρονική περίοδο, με πιθανότερη ημερομηνία τα τέλη του 568.

Ιστορία

Ήδη έδρα του βασιλικού παλατιού του Θεοδώριχου του Μέγα και σταυροδρόμι των επικοινωνιών μεταξύ της Μεγάλης Λογγοβαρδίας και του Δουκάτου της Βαυαρίας, η Βερόνα αποτέλεσε μία από τις κυριότερες πόλεις του Βασιλείου των Λογγοβάρδων. Το 589, η περιοχή χτυπήθηκε από καταστροφική πλημμύρα, σε τέτοιο βαθμό που ο Παύλος Διάκονος έκανε λόγο για "μία πλημμύρα η οποία δεν είναι δυνατό να καταδειχτεί άμα ήταν ισχυρότερη αυτής του καιρού του Νώε". Οι κατολισθήσεις κατέστρεψαν αγροτικές εκτάσεις και επαύλεις και μπάζωσαν οδούς και μονοπάτια, ενώ, στις 17 Οκτωβρίου, ο Αντίτζε υπερχείλισε και πλημμύρισε την πόλη, καταστρέφοντας μέρος των τειχών. Υπάρχει μαρτυρία σύμφωνα με την οποία, κατά τα γραφόμενα του Πάπα Γρηγορίου Α΄, καθώς κι εκείνα του Παύλου Διάκονου, στην Βασιλική του Αγίου Ζήνωνα, τα νερά δεν εισήλθαν εντός αυτής, παρά το γεγονός ότι στο εξωτερικό της εκκλησίας είχαν φτάσει ως το ύψος των ανώτερων παραθύρων. Δύο μήνες αργότερα, η πόλη καταστράφηκε εκ νέου εξαιτίας πυρκαγιάς.
Το 590, η Βερόνα φιλοξένησε τον σημαντικής πολιτικής σημασίας γάμο μεταξύ του βασιλέα Αυθάριου και της Βαυαρής πριγκίπισσας Θεοδωλίνδας, ωστόσο, λίγο καιρό αργότερα τα εδάφη του δουκάτου λεηλατήθηκαν από μία εισβολή Φράγκων πολεμιστών σταλμένων από τον βασιλέα τους, Χιλδεβέρτο Β΄. Ο διάδοχος του Αυθάριου, Αγιλούλφος, κλήθηκε, από τα πρώτα έτη, κιόλας, της βασιλείας του, να αντιμετωπίσει την εξέγερση διαφόρων υποτελών ευγενών του. Μεταξύ αυτών, τον οποίον και κάλεσε στην Βερόνα, ήταν ο Ζανγρούλφος, ο οποίος φονεύτηκε από τον βασιλέα περί το 594. Λίγους μήνες αργότερα, περί το 595, το δουκάτο επλήγη εκ νέου από μία φυσική καταστροφή: μία βίαιη επιδημία.
Ο Παύλος Διάκονος αναφέρει πως ο δούκας Γισελπέρτος, ο οποίος βεβήλωσε τον τάφο του Αλβοΐνου - κρυμμένος από μία σκάλα η οποία βρισκόταν δίπλα στο βασιλικό παλάτι - έκλεψε το σπαθί του, καθώς και τα κειμήλια που συνόδευαν το λείψανο του βασιλέα. Ο ιστορικός τον κατακρίνει έντονα, αναφέροντας πως "λόγω αυτού, με την χαρακτηριστική ματαιοδοξία των αδαών, περηφανευόταν πως είχε δει τον Αλβοΐνο". Από την εποχή του Λιουτπράνδου (712-744) οι πηγές αναφέρουν την ύπαρξη του προφήτη Τεοδελάπιου, ο οποίος προερχόταν από τα εδάφη του δουκάτου και ήταν ικανός να προβλέψει το μέλλον.
Μερκατορική προβολή

Η Μερκατορική προβολή είναι κυλινδρική παρουσίαση χάρτη η οποία παρουσιάστηκε από τον Φλαμανδό χαρτογράφο και γεωγράφο Γκεράρντους Μερκάτωρ το 1569. 
Έγινε η πρότυπη προβολή χάρτη για τη ναυτική πλοήγηση λόγω της ικανότητάς της να αντιπροσωπεύει γραμμές σταθερής πλοήγησης πορείας, γνωστές ως λοξοδρομικές γραμμές ή λοξόδρομα, ως ευθεία τμήματα που διατηρούν τις γωνίες με τους μεσημβρινούς. Η γραμμική κλίμακα είναι ίση σε όλες τις κατευθύνσεις γύρω από οποιοδήποτε σημείο, διατηρώντας έτσι τις γωνίες και τα σχήματα των μικρών αντικειμένων. Το γεωγραφικό πλάτος αυξάνεται κατά το ανέβασμα από τον  Ισημερινό στους πόλους, όπου η κλίμακα γίνεται άπειρη. Έτσι, για παράδειγμα, περιοχές όπως η Γροιλανδία και η Ανταρκτική εμφανίζονται πολύ μεγαλύτερες απ'ότι στην πραγματικότητα, σε σχέση με τις χερσαίες εκτάσεις κοντά στον ισημερινό όπως η Κεντρική Αφρική.
Ευαγγελισμός της Θεοτόκου παρά το φρέαρ

Ευαγγελισμός της Θεοτόκου παρά το φρέαρ είναι εικονογραφικός τύπος της Παναγίας κατά τον οποίο η Θεοτόκος κρατώντας υδρία στέκεται κοντά σε πηγάδι, ενώ πάνω από αυτήν πετάει ένας άγγελος. Η Παρθένος δεν βλέπει τον άγγελο αλλά είναι έκπληκτη από το άγγελμα.

Προέλευση απεικόνισης

Πρόκειται για θέμα αντλημένο από την απόκρυφη χριστινιακή γραμματεία και το Πρωτευαγγέλιον του Ιακώβου. Άλλη πηγή ειναι το αρμενικό απόκρυφο της Παιδικής ηλικίας του Κυρίου (5ο κεφ)Σύμφωνα με αυτό η Παναγία πηγαίνοντας να αντλήσει νερό άκουσε τη φωνή του αγγέλου και εξέλαβε αυτή ως δαιμονική, και τότε επικαλέσθηκε τον Θεό του Ισραήλ για να την προστατεύσει.

Διάδοση θέματος

Για πρώτη φορά απαντάται το θέμα στο τέλος του 5ου αι. σε ελεφάντινο δίπτυχο του καθεδρικού ναού του Μιλάνου. Τον 6ο αι. σε φιαλίδια (ευλογίας) της Monza βρίσκουμε το θεμα αυτό. Αργότερα σε χειρόγραφο του Φυσιολόγου και μάλιστα στα μωσαϊκά. Επίσης σε ψηφιδωτά της αγίας Σοφίας του Κιέβου, της μονής Δαφνίου και του Αγίου Μάρκου της Βενετίας. Τον 12ο αιώνα στο ψηφιδωτό της Καπέλλας Παλατίνας, της Μαρτοράνας κια της Μητροπόλεως του Monreale στη Σικελία. Τον 14ο αι. στη Μονή Χώρας της Κωνσταντινούπολης. Στον Άγιο Κλήμεντα Αχρίδος και στη Susitsa την Παναγία η οποία στέκεται κοντά στο πηγάδι κρατάνε δύο εκατέροθεν γυναίκες. Ίσως είναι προσωποποιήσεις.
Πρωτάθλημα καλαθοσφαίρισης Γ΄ εθνικής κατηγορίας ανδρών 1996-1997

Το πρωτάθλημα Γ΄ Εθνικής κατηγορίας μπάσκετ ανδρών της σεζόν 1996-97 διεξήχθη σε τέσσερις ομίλους των 14 ομάδων, δύο στο Βορρά και δύο στο Νότο. Οι πρωταθλητές των ομίλων, οι οποίοι ανέβηκαν στην Β΄ Εθνική κατηγορία, ήταν: Α.Ο. Παλαιό Φάληρο, Α.Λ.Φ. Αλίμου, Αίας Ευόσμου, Α.Ο. Καβάλα. Οι βαθμολογίες έχουν ως εξής (στις ισοβαθμίες η σειρά κατάταξης προέκυψε από τα αποτελέσματα μεταξύ των ισοβαθμούντων ομάδων).
This Goalie' s Got Guts

Το This Goalie' s Got Guts είναι εικονογραφημένη σειρά (κόμικς) με θέμα το ποδόσφαιρο, βρετανικής προελεύσεως. Σεναριογράφος της σειράς από την οποία μάλιστα εμπνεύσθηκε ο βραβευμένος συγγραφέας Gareth Roberts ήταν ο Tom Tully και βασικός σχεδιαστής ο Tony Harding. Παρουσιάσθηκε στο περιοδικό Scoop της εταιρείας D.C. Thomson (1978 - 1981), μαζί με παρόμοιες σειρές, όπως Stark: Matchwinner For Hire, The Boss κ.ά. Στην Ελλάδα οι ιστορίες εκδόθηκαν στο εβδομαδιαίο περιοδικό Μπλεκ στα τέλη της δεκαετίας του 1970, αρχές 80, υπό τον χαρακτηριστικό τίτλο Τερματοφύλακας Γιατρός και γνώρισε πολύ μεγάλη αποδοχή. Η υπόθεση εστιάζει στον τερματοφύλακα Μπεν Λίπερ, ηγέτη της υποθετικής ομάδας Μανκάστορ Σίτι, ο οποίος παρά τα προβλήματα που αντιμετωπίζει με την υγεία του την οδηγεί σε επιτυχίες.
Αγαθοεργοί

Αγαθοεργοί ονομάζονταν πέντε Σπαρτιάτες πολίτες που υπηρετούσαν ως απεσταλμένοι. Επιλεγονταν κάθε έτος ανάμεσα στους 300 ιππείς που τελείωναν την υπηρεσία τους στη βασιλική φρουρά. Επιλέγονταν είτε οι μεγαλύτεροι σε ηλικία είτε κατά εκλογή
Φρειδερίκος Γουλιέλμος Α΄ της Σαξονίας-Βαϊμάρης

Βιογραφία

Ήταν ο πρωτότοκος γιος του Ιωάννη-Γουλιέλμου δούκα της Σαξονίας-Βαϊμάρης και της Δωροθέας-Σουζάννας των Βίττελσμπαχ, κόρης του Φρειδερίκου Γ΄ εκλέκτορα του Παλατινάτου.
Μητροπολίτης Θηβών και Λεβαδείας Γεώργιος Μαντζουράνης

Βιογραφία

Γεννήθηκε στη Νάξο το 1952. Φοίτησε στις Eκκλησιαστικές σχολές Κορίνθου και Τήνου καθώς και στην Ανωτέρα Εκκλησιαστική Σχολή Αθηνών.
Υπηρέτησε στον Ελληνικό Στρατό από τον Ιανουάριο του 1973 μέχρι τον Ιούλιο του 1975. Χειροτονήθηκε Διάκονος το 1976 από τον Μακαριστό Μητροπολίτη Νικαίας Γεώργιο (Παυλίδη), υπηρέτησε επί εξαετία στην Eνορία του Αγίου Λουκά Πατησίων και παράλληλα παρακολούθησε προγράμματα ποιμαντικής εξασκήσεως για δύο έτη στο Νοσοκομείο Ευαγγελισμός, όπου και ειδικεύθηκε στην ποιμαντική των ασθενών. Συμμετείχε σε αντιαιρετικά σεμινάρια της Ιεράς Αρχιεπισκοπής Αθηνών.
Το 1981 αποφοίτησε από τη Θεολογική Σχολή του Πανεπιστημίου Αθηνών. Το 1982 χειροτονήθηκε Πρεσβύτερος από τον τότε Σεβασμιώτατο Μητροπολίτη Θηβών και Λεβαδείας και νυν Αρχιεπίσκοπο Αθηνών Ιερώνυμο.
Υπηρέτησε ως Ιεροκήρυκας στην Ιερά Μητρόπολη Θηβών και Λεβαδείας, και από το 1983 εως το 1987 ως Αρχιερατικός Επίτροπος Αλιάρτου και παράλληλα Ηγουμενοσύμβουλος στην Ιερά Μονή Οσίου Λουκά.
Από το 1986 εγκαταστάθηκε οριστικά στην Ιερά Μονή Οσίου Λουκά Βοιωτίας και από τον Οκτώβριο του 1987 διετελέσε Καθηγούμενος της Ιεράς Μονής έως και την εκλογή του.
Το 2002 διορίζεται στην Ειδική Συνοδική Επιτροπή Χριστιανικών Μνημείων. Ο διορισμός αυτός ήταν απόρροια της ευαισθησίας και εμπειρίας του στα θέματα αναστήλωσης και συντήρησης ιστορικών μνημείων.
Στις 24 Ιουνίου 2008 εξελέγη από το Σεπτό Σώμα της Ιεράς Συνόδου της Ιεραρχίας της Εκκλησίας της Ελλάδος, Μητροπολίτης Θηβών και Λεβαδείας. Η χειροτονία του τελέσθηκε στις 28 Ιουνίου 2008, στο Καθολικό της Ιεράς Μονής Οσίου Λουκά Στειρίου Βοιωτίας. Ενθρονίστηκε στις 12 Ιουλίου στον Ιερό Μητροπολιτικό Ναό Εισοδίων της Θεοτόκου Λιβαδειάς.
Μεξ

Η Μεξ (αραβικά: المكس, Αλ Μαξ) είναι συνοικία της Αλεξάνδρειας στην Αίγυπτο, η οποία ανήκει στην ευρύτερη περιοχή της Αμρίγια στα δυτικά της πόλης.  Δόθηκε ως όνομα διότι εκεί από τη ρωμαϊκή εποχή υπήρχε τελωνιακός σταθμός στον οποίον ελέγχονταν τα αγαθά που έρχονταν από τη δύση. Επί Αράβων και Οθωμανών ο τελώνης καλούταν "Μακκά", λέξη που συναντάται και στην προϊσλαμική εποχή. Οι τελώνες μισούνταν και στην Αίγυπτο, κι από τη λαϊκή θυμοσοφία στέλνονταν στο πυρ το εξώτερον (Ίνα Σάχεμπ ελ Μάξι φιλ Ναρ), από όπου προκύπτει και το όνομα. Τελωνιακοί σταθμοί, εκτός από την Αλεξάνδρεια, υπήρχαν και στο Κάιρο και στο Ελ Αρίς. Τα διόδια καταργήθηκαν την εποχή των Μαμελούκων. Σήμερα στη συνοικία είναι συγκεντρωμένες οι περισσότερες αλιευτικές δραστηριότητες της Αλεξάνδρειας και εκεί βρίσκεται και η κεντρική ψαραγορά της πόλης.

Το Ψαροχώρι

Η περιοχή του Μεξ είναι ιδιαίτερα ξεχωριστή, καθώς σε αυτήν είναι συγκεντρωμένα τα σπίτια των περισσότερων ψαράδων της πόλης, τα οποία είναι στριμωγμένα γύρω από το νέο κανάλι Μαχμουντία, τα νερά του οποίου ρέουν από τον Νείλο στη Λίμνη Μαρεώτιδα, για να καταλήξουν στην Μεσόγειο Θάλασσα.  Οι περισσότεροι κάτοικοι είναι ψαράδες στο επάγγελμα στο οποίο χρησιμοποιούν μικρές βάρκες που περνάνε από γενιά σε γενιά. Τα περισσότερα σπίτια έχουν πρωτόγονη αρχιτεκτονική και είναι χτισμένα παράλληλα με το κανάλι έτσι ώστε να έχουν όλα άμεση πρόσβαση στη θάλασσα. Έτσι, όλη η συνοικία έχει εμφάνιση που θυμίζει ένα μακρύ διάδρομο με μήκος 1,5 χιλιομέτρων. Όποιος επισκεφτεί την περιοχή μπορεί να παρατηρήσει από κοντά τις καθημερινές εργασίες των πολυάριθμων ψαράδων.
Υπουργείο Εμπορικής Ναυτιλίας, Αιγαίου και Νησιωτικής Πολιτικής

Το Υπουργείο Εμπορικής Ναυτιλίας, Αιγαίου και Νησιωτικής Πολιτικής (ΥΕΝΑΝΠ) (2007-2009) δημιουργήθηκε το 2007, επί της κυβερνήσεως Κώστα Καραμανλή του 2007, με συγχώνευση του Υπουργείου Εμπορικής Ναυτιλίας και του Υπουργείου Αιγαίου και Νησιωτικής Πολιτικής. 
Καταργήθηκε το 2009, όταν ανέλαβε η κυβέρνηση Παπανδρέου του 2009, οπότε οι υπηρεσίες του περιλήφθηκαν στο Υπουργείο Οικονομίας, Ανταγωνιστικότητας και Ναυτιλίας, εκτός από το Λιμενικό Σώμα, το οποίο τέθηκε υπό τον έλεγχο του Υπουργείο Προστασίας του Πολίτη.
Αθανάσιος Οικονόμου

Βιογραφικά στοιχεία

Γεννήθηκε στη Νίκαια Λάρισας. Υπήρξε δήμαρχος Αμπελακίων (1894).
Στις 21 Οκτωβρίου 1886, σε επαναληπτική εκλογή, εξελέγη βουλευτής Λάρισας.
Ματ Γουώλς

Βιογραφία

Ο Γουώλς φοίτησε με υποτροφία στο πανεπιστήμιο της Φλόριντα, όπου αγωνίστηκε από το 2002 ως το 2005. Έπαιξε σε 92 αγώνες με μέσους όρους 14,1 πόντων, 4,4 ριμπάουντ και 3,0 ασίστ. Χωρίς να γίνει ντραφτ για το ΝΒΑ, υπέγραψε στους Μαϊάμι Χιτ, με τους οποίους αγωνίστηκε σε μόλις δύο αγώνες πριν αφεθεί ελεύθερος στις 18 Νοεμβρίου 2005. Δύο μήνες αργότερα, συμφώνησε με τους Άρκανσας Ρίμρόκερς, με τους οποίους ολοκλήρωσε την σεζόν στην NBA D-League.
Το φθινόπωρο του 2006, υπέγραψε στην Ολύμπια Λάρισας, με την οποία αγωνίστηκε σε 16 παιχνίδια για το πρωτάθλημα της Α1, σκοράροντας 17,8 πόντους ανά αγώνα. Συνέχισε στην Μανρέσα, με την οποία αγωνίστηκε σε 18 ματς, πριν μετακομίσει στην Γαλλία και την Σαρλερουά, όπου παρέμεινε και για την σεζόν 2008-09. Συνολικά, έπαιξε με την γαλλική ομάδα σε 38 παιχνίδια με μέσο 10,9 πόντων και 3,8 ριμπάουντ.
Για τo 2009-10, συμφώνησε με την σλοβενική Ολύμπια Λουμπλιάνας, από την οποία αποχώρησε τον Φεβρουάριο του 2010 για να συνεχίσει στον Άρη. Με τους "κίτρινους" αγωνίστηκε σε δέκα αγώνες πρωταθλήματος, πετυχαίνοντας 138 πόντους και μαζεύοντας 78 ριμπάουντ.
Την επόμενη χρονιά, συμφώνησε με την γαλλική Βιλερμπάν, με την οποία κατέλαβε την ενδέκατη θέση του πρωταθλήματος. Το 2011-12, φόρεσε την φανέλα της Μούρθια, με την οποία αγωνίστηκε σε μόλις έξι αγώνες πριν συνεχίσει στην Σάσκι Μπασκόνια για άλλα τέσσερα παιχνίδια και ολοκληρώσει την χρονιά στην Ουκρανία και την Αζοβμάς.
Το 2012-13, επέστρεψε στην Σαρλερουά και ολοκλήρωσε την χρονιά στην Μπάμπεργκ από την Γερμανία. Τον Αύγουστο του 2013, συμφώνησε με την Βίρτους Μπολόνια για δύο χρόνια, αλλά μετά το τέλος της σεζόν 2013-14 αφέθηκε ελεύθερος και υπέγραψε στην τούρκικη Εσκισεχίρ.
Στις 24 Σεπτεμβρίου 2015, ο Γουώλς ανακοίνωσε την αποχώρηση του από την ενεργό δράση, σε ηλικία 33 ετών.
Sorud-e Melli-e Iran

O εθνικός ύμνος του Ιράν (περσ. سرود ملی جمهوری اسلامی ایران, Sorood-e Melli-ye Jomhoori-ye Eslami-ye Iran") συνετέθη από το Hassan Riyahi. Υιοθετήθηκε το 1990, αντικαθιστώντας τον εθνικό ύμνο που χρησιμοποιούνταν κατά την περιόδο του Αγιατολλάχ Χομεϊνί.
Στιβ Κωνσταντινίδης

Προσωπική ζωή

Γεννήθηκε στο Λονδίνο. Έχει Ελληνοκυπριακή καταγωγή. Είναι παντρεμένος και έχει τρεις κόρες.

Καριέρα ως ποδοσφαιριστής

Ο Στιβ Κωνσταντινίδης έπαιξε ως ποδοσφαιριστής στις ΗΠΑ με τις ομάδες Πενσιλβανία Στόνερς και Παγκύπριος-Ελευθέρια Νέας Υόρκης. Μετά από ένα τραυματισμό στο γόνατο, ολοκλήρωσε την ποδοσφαιρική του καριέρα σε ηλικία 26 ετών.

Προπονητής

Στη συνέχεια ξεκίνησε καριέρα προπονητή. Την περίοδο 1999-2001 ήταν προπονητής στην Εθνική Νεπάλ (ποδόσφαιρο ανδρών). Ακολούθως, έγινε προπονητής στην Εθνική Ινδίας (ποδόσφαιρο ανδρών) από το 2002 έως το 2005. Την περίοδο 2005-06 συμμετείχε στην προπονητική ομάδα της Μίλγουολ ΦΚ. Επίσης εργάστηκε για την ΑΦΚ Μπόρνμουθ.
Τον Φεβρουάριο του 2007 ανέλαβε προπονητής στην Εθνική Μαλάουι (ποδόσφαιρο ανδρών). Το Φεβρουάριο του 2009 ανέλαβε προπονητής στην Εθνική Σουδάν (ποδόσφαιρο ανδρών). 
Ακολούθως, έγινε προπονητής της ΑΠΕΠ Πιτσιλίας και στη συνέχεια της Νέας Σαλαμίνας Αμμοχώστου.
Το Μάιο του 2014 ανέλαβε προπονητής στην Εθνική Ρουάντας (ποδόσφαιρο ανδρών). Τον Ιανουάριο του 2015 επέστρεψε στην Εθνική Ινδίας (ποδόσφαιρο ανδρών).

FIFA

Έχει εργαστεί σαν εκπαιδευτής της FIFA, και είναι μέλος στο ελίτ προπονητικό πάνελ της FIFA.
Σημαία του Αφγανιστάν

Η σημαία του Αφγανιστάν αποτελείται από τρεις κάθετες λωρίδες χρώματος μαύρου, κόκκινου (με το έμβλημα της χώρας στο κέντρο) και πράσινου. Στο έμβλημα απεικονίζεται ένα τζαμί, του οποίου ο μιναρές βλέπει προς τη Μέκκα. Υιοθετήθηκε στις 4 Ιανουαρίου του 2004. Η χώρα έχει Σύνταγμα από τις 16 Ιανουαρίου 2004.
Γιλντίζ Χανιμεφέντι

Βιογραφία

Η Γιλντίζ Χανιμεφέντι γεννήθηκε το 1842 στον Βόρειο Καύκασο και ήταν κόρη του Σελίμ Σερμάτ και της συζύγου του Ρεμπιγιέ Χανίμ. Το πραγματικό της όνομα ήταν Ζιζάν Σερμάτ. Γιλντίζ σημαίνει "Αστέρι". Ήταν αδελφή της δεύτερης συζύγου του σουλτάνου Αμπντούλ Χαμίτ Β΄, της Σαφινάζ Νουρεφζούν Καντινεφέντι.
Η Γιλντίζ Χανιμεφέντι πέθανε το 1880 στην Κωνσταντινούπολη σε ηλικία 38 ετών
Chevrolet SSR

Αμάξωμα

Η αρχική έμπνευση για το SSR ήταν το πρωτότυπο μοντέλο SuperSport Roadster, το οποίο παρουσιάστηκε τον Ιανουάριο του 2000, στο Σαλόνι Αυτοκινήτου του Ντιτρόιτ. Το μοντέλο παραγωγής βασίστηκε στην ίδια πλατφόρμα που χρησιμοποιήθηκε στο μεσαίο SUV Chevrolet TrailΒlazer και ειδικότερα στην πλατφόρμα GMT370, στην οποία και βασίστηκε η 7-θέσια έκδοση με μακρύτερο μεταξόνιο TrailBlazer EXT. Κατά συνέπεια, το αμάξωμα του SSR ήταν και αυτό τύπου σκάλας, κοινώς «χτιστό», όπως ήταν και του TrailΒlazer.
Η ξεχωριστή καινοτομία του Chevrolet SSR ήταν ότι μπορούσε να μετατραπεί από pick-up σε cabrio, με μία πτυσσόμενη, ηλεκτρικά αναδιπλούμενη μεταλλική οροφή, που είχε σχεδιαστεί από τον οίκο ASC (American Specialty Cars). Κατά το λανσάρισμά του, η Chevrolet το διαφήμισε επίσημα ως «το πρώτο παγκοσμίως καμπριολέ σπορ pick-up».

Κινητήρες

Τις δύο πρώτες σεζόν, του 2003 και του 2004, έφερε τον κινητήρα Vortec 5300, 5.3 λίτρων V8 και ισχύος 221 kW / 300 hp, γνωστός και από άλλα SUV και pick-up του ομίλου της General Motors. Ειδικότερα στο Chevrolet SSR, προσέφερε επιτάχυνση 0-60 μίλια την ώρα (0-97 χιλιόμετρα την ώρα) σε 7,7 δευτερόλεπτα. Αρχικά συνδυαζόταν αποκλειστικά με 4-τάχυτο αυτόματο κιβώτιο ταχυτήτων.
Άντιθέτως, τα SSR του 2005 έφεραν τον κινητήρα LS2, κυβισμού 6.0 λίτρων και επίσης V8, που τότε πρωτοεμφανίστηκε επίσης στην έναρξη της ίδιας σεζόν και στις Chevrolet Corvette C6 και Pontiac GTO. Αν και στις Corvette C6 και GTO απέδιδε 400 hp, η ισχύς του στο SSR ήταν 287 kW / 390 hp, λόγω μιας μικρής διαφοράς στην ρύθμιση, με σκοπό να παράγει μεγαλύτερη ροπή στις χαμηλότερες στροφές. Τότε ακριβώς, εμφανίστηκε για πρώτη φορά και προαιρετικό μηχανικό κιβώτιο, το 6-τάχυτο Tremec T-56. Για την σεζόν (model year) του 2006, η ιπποδύναμη αυξήθηκε ελαφρά σε 290 kW / 395 hp στην έκδοση με 4-τάχυτο αυτόματο κιβώτιο και σε 294 kW / 400 hp στην έκδοση με 6-τάχυτο μηχανικό κιβώτιο. Και στις δύο εκδόσεις, προσέφερε επιτάχυνση 0-60 μίλια την ώρα (0-97 χιλιόμετρα την ώρα) σε μόλις 5,5 δευτερόλεπτα και τελική ταχύτητα 150 μίλια / 241 χιλιόμετρα την ώρα.

Εμπορική πορεία

Την σεζόν του 2004, οι πωλήσεις έπεσαν πολύ χαμηλότερα από τις αρχικές προσδοκίες και συγκεκριμένα κάτω από τις 9.000 μονάδες, με την τιμή πώλησης στα 42.000 δολάρια. Στις 21 Νοεμβρίου 2005, η μητρική General Motors ανακοίνωσε την οριστική διακοπή της λειτουργίας του εργοστασίου στο Lansing Craft Centre για τα μέσα του 2006, υποδηλώνοντας έτσι και τη λήξη της παραγωγής του SSR, καθώς δεν έκανε λόγο για μεταφορά της παραγωγής σε κάποιο άλλο εργοστάσιο. Το τελευταίο SSR, ένα μοντέλο με δίχρωμη μαύρη και ασημί βαφή, κύλησε από τη γραμμή παραγωγής στις 17 Μαρτίου 2006.
Συνολικά παρήχθησαν 24.150 αντίτυπα σειράς SSR, από τα οποία διατέθηκαν στο κοινό τα 24.112. Ένα από τα πρώτα αντίτυπα προ-παραγωγής χρησιμοποιήθηκε ως το αυτοκίνητο ασφαλείας για το Ράλι Ιντιανάπολις 500 του 2003.
Προγκρές Μ-16

Αποστολή

Το Προγκρές Μ-16 εκτοξεύτηκε την 21η Φεβρουαρίου 1993 (18:32:32 GMT) με πύραυλο Soyuz-U2 από το κοσμοδρόμιο του Μπαϊκονούρ. Στις 23 Φεβρουαρίου (20:17:57 GMT), μετά από δύο ημέρες ελεύθερης πτήσης, συνδέθηκε με την οπίσθια θύρα του τμήματος Κβαντ-1 του σταθμού. Το διαστημόπλοιο παρέμεινε στον σταθμό για 30 ημέρες, μέχρι την αποσύνδεση του στις 26 Μαρτίου (06:50:00 GMT) και την καταστροφή του στην ατμόσφαιρα πάνω από τον Ειρηνικό Ωκεανό λίγες ημέρες αργότερα.
Μακεδονία Παλλάς

Ιστορία

Το Ταμείο Ασφαλίσεως Προσωπικού ΟΤΕ  (ΤΑΠ-ΟΤΕ) αγόρασε το 1960 το οικόπεδο, έκτασης 10000 τ.μ. με την μόνη υποχρέωση να χτιστεί το ξενοδοχείο. Τα εγκαίνια έγιναν στις 26 Οκτωβρίου 1971. Το 2016 το ξενοδοχείο μπήκε σε διαδικασία ανακαίνισης.
Αναστενάρηδες

Ιεραρχία

Ανάμεσα στους αναστενάρηδες υπάρχει ιεραρχία.  Έτσι κάποιοι εκλεκτοί θα διατηρήσουν στα σπίτια τους τις εικόνες, τα τάματα, τα μαντήλια και τα σημάδια (ιερά κειμήλια, στοιχεία της τελετουργίας), τα οποία στην επόμενη τελετή θα συγκεντρωθούν στο κονάκι, το ιερό άντρο των αναστενάρηδων, όπου γίνεται η διαδικασία της έκστασης και ο χορός που κορυφώνεται με την πυροβασία. Η όλη διαδικασία γίνεται με μουσική κάλυψη από έντονο ρυθμικό νταούλι και μονότονο ήχο θρακιώτικης λύρας. Ο σκοπός αυτός περνά από οργανοπαίχτη σε οργανοπαίχτη σε οικογενειακή, συχνά, βάση και κρατά πολλά χρόνια, όπως και η μύηση των αναστενάρηδων. Αναστενάρηδες είναι όλοι οι συμμετέχοντες στις τελετές με τον ένα ή τον άλλο τρόπο, κι όχι μόνο οι πυροβάτες.
Γεώργιος Δασκαλόπουλος

Βιογραφικά στοιχεία

Η καταγωγή του ήταν από τα Μέγαρα και κατά τη διάρκεια του απελευθερωτικού αγώνα ήταν καπετάνιος. Με δικό του στρατιωτικό σώμα πήρε μέρος στην πολιορκία του φρουρίου της Ακροκορίνθου. Έκανε πολλές εκστρατείες στη Ρούμελη και ακολούθησε τον Νικήτα Σταματελόπουλο και τον Διονύσιο Ευμορφόπουλο.
Γουσταύος των Βάσα

Βιογραφία

Γεννήθηκε τη Στοκχόλμη και ήταν ο μόνος γιος του Γουσταύου Δ΄ Αδόλφου της Σουηδίας και της Φρειδερίκης, κόρης του Καρόλου-Λουδοβίκου διαδόχου του Μπάντεν.
Είχε, μαζί με τα αδέλφια του, γκουβερνάντα τη Χέντβιχ Ουλρίκα ντε λα Γκάρντη το διάστημα 1799-1803. Το 1809 έγινε πραξικόπημα και ο πατέρας του εκτοπίστηκε· ο Γουσταύος ήταν 10 ετών. Τον βασιλιά διαδέχθηκε ο θείος του Κάρολος ΙΓ΄, που δεν είχε νόμιμο γιο. Η νέα βασίλισσα και οι οπαδοί του Γουσταύου Δ΄ Αδόλφου προσπάθησαν να οριστεί διάδοχος ο Γουσταύος, αλλά οι πραξικοπηματίες, μεταξύ των οποίων και ο στρατηγός Γκέορκ Άντλερσπαρε, φοβόταν ότι θα τους εκδικηθεί και το απέτρεψαν. Μάλιστα έλεγαν ότι ο Γουσταύος Δ΄ Αδόλφος ήταν γιος της μητέρας του από τον εραστή της.
Οι οικογένειά του ζούσε σε κατ' οίκον περιορισμό. Η νέα βασίλισσα τον περιγράφει στο ημερολόγιό της ως υπάκουο, υπεύθυνο και με ικανότητα στη μάθηση. Δεν ήταν υπερήφανος όπως η μικρότερη αδελφή του Σοφία, αλλά πολύ απλός και ήσυχος. Η εκθρόνιση του πατέρα του τον έφερε σε αμηχανία και δεν άφηνε τον πατέρα του. Αργότερα η οικογένεια αναγκάστηκε να εξοριστεί. Το 1816 του δόθηκε ο τίτλος του κόμη του Ίττερμπουρκ. Υπηρέτησε ως αξιωματικός στην Αυστρία και το 1829 ο Φραγκίσκος Α΄ τον έκανε πρίγκιπα των Βάσα. Το 1836 προήχθη σε υπο-στρατάρχη της Αυστρίας-Ουγγαρίας. 
Απεβίωσε το 1877 σε ηλικία 78 ετών και το λείψανό του μεταφέρθηκε 7 έτη μετά στο ναό Ρίνταρχολμεν, κοντά στο ανάκτορο της Σουηδίας και τάφηκε δίπλα στον πατέρα του.
Λουδοβίκος Α΄ του Νασσάου-Βάιλμπουργκ

Βιογραφία

Ήταν ο μόνος γιος του Ιωάννη Γ΄ και της Ελισάβετ, κόρης του Λουδοβίκου Α΄ λαντγκράβου της Έσσης.
Το 1480 απεβίωσε ο Ιωάννης Γ΄, πριν από τον πατέρα του Φίλιππο Β΄, έτσι δεν έγινε ποτέ κόμης του Νασσάου-Βάιλμπουργκ. Το 1492 απεβίωσε ο Φίλιππος Β΄ και τον διαδέχθηκε ο εγγονός του Λουδοβίκος Α΄.
Ο ίδιος αππεβίωσε το 1523 σε ηλικία 50 ετών και τον διαδέχθηκε ο μόνος επιζών γιος του Φίλιππος Γ΄.
Βαλκανικοί Αγώνες Στίβου 1968

Οι 27οι Βαλκανικοί Αγώνες Στίβου 1968 έγιναν από 5 ως 8 Σεπτεμβρίου στον Πειραιά, στο ανακαινισμένο Στάδιο Καραϊσκάκη, εκτός από την τελευταία ημέρα που μεταφέρθηκαν στο Παναθηναϊκό Στάδιο, όπου έγινε ο τερματισμός του μαραθωνίου και η τελετή λήξης. Κανονικά ήταν η σειρά της Βουλγαρίας να τους διοργανώσει. Όμως, η Ελλάδα ζήτησε να αλλάξει η σειρά, για να προετοιμαστεί καλύτερα για την διοργάνωση των πανευρωπαϊκών αγώνων του 1969. Μετείχαν αθλητές και αθλήτριες από τις πέντε βαλκανικές χώρες, εκτός από την Αλβανία. Νικήτριες αναδείχθηκαν με ευκολία η Βουλγαρία στους άνδρες και η Ρουμανία στις γυναίκες και μάλιστα η τελευταία με ρεκόρ βαθμών. Αθλήτρια των αγώνων αναδείχθηκε η Γιουγκοσλάβα Λιούμπεϊ με τέσσερις πρωτιές: 100μ, 200μ, 80μ εμπ. και 4Χ100.
Η Ελλάδα κατέκτησε μόνο ένα χρυσό μετάλλιο (Χρήστος Παπανικολάου).
Τόμος

Ο τόμος αποτελεί ένα τμήμα ή κομμάτι ενός συνολικού έργου που χωρίζεται σε τμήματα λόγω του μεγέθους ή του πολυποίκιλου περιεχομένου του. Συνήθως ο αριθμός του κάθε τόμου είναι τυπωμένος στη ράχη. Σε τόμους δένονται κι τεύχη περιοδικού ή φύλλα εφημερίδας. Για παράδειγμα μπορεί 12 περιοδικά με τον ίδιο τίτλο να αποτελούν τον τόμο μιας χρονολογίας, εάν το περιοδικό είναι μηνιαίο. Συνήθως η αρίθμηση των τόμων παρατηρείται στις εγκυκλοπαίδειες.
Χίλλις Μπάκερεελ

Βίος

Ο Μπάκερεελ γεννήθηκε στην Αμβέρσα το 1572. Είναι γνωστό ότι κατά το χρονικό διάστημα 1639 - 1643 βρισκόταν στη Ρώμη. Επέστρεψε στη γενέθλια πόλη του, οι εκκλησίες της οποίας κάποτε κατείχαν σημαντικό αριθμό έργων του. Η Προσκύνηση των Βοσκών και το Όραμα του Αγίου Φέλιξ βρίσκονται στα Βασιλικά Μουσεία Καλών Τεχνών του Βελγίου στις Βρυξέλλες, ενώ το έργο του Ήρως θρηνεί τον Λέανδρο στο Kunsthistorisches Museum. Η χρονολογία θανάτου του δεν καταγράφεται.